| Se høringslisten  *(Styrelsen skal bede om, at censorsekretariaterne videresender høringen til de censorformandskaber, som de yder administrativ bistand til)* HØRINGSBREV vedrørende ny censorbekendtgørelse |
| --- |

Uddannelses- og Forskningsstyrelsen sender hermed udkast til ny *bekendtgørelse om censorordning og censorvirke* i ekstern høring.

Neden for følger en mere detaljeret gennemgang af de enkelte bestemmelser i bekendtgørelsesudkastet.

Styrelsen skal anmode om, at eventuelle bemærkninger til høringsudkastet sendes til [ufs-hoering@ufm.dk](mailto:ufs-hoering@ufm.dk), cc. Rikke Lise Simested med reference til sag 2023-7769 senest

**Mandag den 17. juni 2024, kl. 12:00.**

Spørgsmål til høringsudkastet bedes rettet til undertegnede, specialkonsulent Rikke Lise Simested på e-mail: [rils@ufm.dk](mailto:rils@ufm.dk), eller telefon: 7231 7876.

Høringen er også offentliggjort på [Høringsportalen](http://www.hoeringsportalen.dk/).

Høringssvar fra ikke-ministerielle høringsparter offentliggøres på Høringsportalen efter høringsfristens udløb. Ved afgivelse af høringssvar samtykker høringsparten i, at vedkommendes høringssvar, inkl. navn og evt. angivet adresse eller e-mailadresse, offentliggøres på Høringsportalen efter endt høring.

# Gennemgang af de enkelte bestemmelser

**Kapitel 1**

**§ 1** og **§ 2:** Er identiske med de nuværende §§ 1 og 2, i kapitel 1 og angiver som hidtil bekendtgørelsens formål og anvendelsesområde.

Dog foreslår styrelsen, at ”formandskab” ændres til ”lederskab”, samt at ”formand” ændres til ”forperson”. Der henvises til Justitsministeriets vejledning om administrative forskrifter – se vedlagte link: [2.2. Sproget | Lovkvalitet](https://lovkvalitet.dk/vejledning-om-administrative-forskrifter-2/2-bekendtgoerelser/2-2-sproget/)

**Kapitel 2:** Er et nyt kapitel, hvor censorordningens organisering og opgaver er beskrevet.

**§ 3:** Bestemmelsen vedrører den hierarkiske opbygning af censorområdet og præsenterer aktørerne, deres virke og funktioner.

Det er styrelsen, som beskikker og afbeskikker censorer efter regler fastsat i kapitel 3.

Censor er en *fagligt uafhængig person*, der beskikkes til at deltage i uddannelsens eksterne eksamener og prøver for at kvalitetssikre disse.

Lederskabets funktion er alene at tilrettelægge arbejdet i korpset. Valget af ordet ”lederskab” er en præcisering af, at funktionen også indebærer den funktion at håndtere samarbejdsvanskeligheder i censorkorpset, eller forholde sig til censors adfærd, hvis den fører til klager fra enten medbedømmere eller studerende. Ligeledes skal lederskabet tage stilling til og evt. indstille til afbeskikkelse.

Bestemmelsen skal i øvrigt læses i sammenhæng med §§ 10,11,15, 16 og 18.

**§ 4:** Bestemmelsen er en sammenskrivning af de nuværende §§ 9, 10, 18, 25, 26, 33 og 34, og beskriver uddannelsesinstitutionernes forpligtelser overfor lederskabet.

Bestemmelsen foreslår, at begrebet ”administrativ og praktisk bistand” præciseres, således at det fortsat er den institution, der varetager sekretariatsbetjeningen overfor lederskabet (censorsekretariatet), der yder administrativ og juridisk bistand.

Det bemærkes, at den foreslåede formulering ikke er en ændring af censorsekretariatets opgaver, idet institutionen også efter de nuværende regler skal bistå lederskabet. Censorsekretariatet kan bestemme, at den administrative bistand stilles til rådighed ved hjælp af et bestemt digitalt system.

Den juridiske bistand består i, at censorsekretariatet er lederskabets rådgiver vedrørende juridiske spørgsmål bl.a. i forhold til anvendelsen af reglerne i denne bekendtgørelse, eksamensbekendtgørelserne samt andre bekendtgørelser. Censorsekretariatet kan dog ikke rådgive i faglige spørgsmål, idet censorerne er fagligt uafhængige.

Uddannelses- og Forskningsstyrelsen er tilsynsmyndighed for censorordningen og yder derfor alene generel vejledning om fortolkning af reglerne.

Censorsekretariatets funktion i f.t. at udbetale honorar er endvidere beskrevet og skal læses i sammenhæng med § 18.

Mht. databeskyttelsesforordningen og databeskyttelsesloven skal det præciseres, at ansvaret for overholdelse af disse påhviler den dataansvarlige. Hvis man ved lov eller bekendtgørelse er pålagt at behandle visse personoplysninger taler det for, at man er dataansvarlig. Det er den dataansvarlige, som har ansvaret for, at behandlingen af personoplysningerne sker i overensstemmelse med de til enhver tid gældende databeskyttelsesretlige regler. Den sekretariatsbetjenende uddannelsesinstitution og lederskabet har hver deres formål med behandlingen af personoplysninger vedrørende de studerende og censorerne. Da dataansvar ikke kan aftales, men skal afspejle den reelle virkelighed og dermed den faktiske behandling af personoplysningerne, er det institutionen og lederskabet, der sammen bør foretage en vurdering af deres dataansvar – evt. bistået af Datatilsynet. Det bemærkes, at initiativpligten ligger hos institutionen, fordi det er institutionen, der videregiver oplysningerne og det er institutionen, der har en opgave, som censorerne skal løse.

**Kapitel 3**

**§ 5:** Bestemmelsen er en sammenskrivning af nuværende §§ 3, 12, 17, 27 og 36, og vedrører beskikkelsesprocessen.

Vedrørende stk. 6: Bestemmelsen er en særbestemmelse, hvorefter lederskabet tillægges kompetence til undtagelsesvist at kunne udpege en censor, som ikke i forvejen er beskikket af styrelsen, når censuropgaven stiller krav om *særlige faglige* kvalifikationer. Bestemmelsen finder således anvendelse i en undtagelsessituation – f.eks. i en situation, hvor specialet er skrevet over et emne, som fordrer, at censor har en helt særlig faglig kvalifikation, som korpset normalt ikke er i besiddelse af.

Bestemmelsen er ikke til hinder for, at ét korps låner censorer fra et andet korps, som måtte være i besiddelse af de efterspurgte faglige kvalifikationer. Det bemærkes, at bestemmelsen ikke finder anvendelse ved f.eks. censors pludselige forfald. Denne situation er reguleret i § 13.

**§ 6:** Bestemmelsen er en sammenskrivning af §§ 4, 16 og 28 og angiver som hidtil, hvordan censorkorpset skal være sammensat.

Det er lederskabets forpligtelse at sørge for, at censorkorpset sammensættes i overensstemmelse med bestemmelsen.

Til nummer 3 henvises i øvrigt til styrelsens brev af 2. februar 2023 til censorformandskaberne og institutionerne om praksisændring vedr. kønssammensætning i censorkorpsene. Det bemærkes, at lov om ligebehandling af mænd og kvinder med hensyn til beskæftigelse m.v. (ligebehandlingsloven) kun refererer til mænd og kvinder. Idet § 6, nr. 3, er fastsat for at leve op til ligebehandlingsloven, kan styrelsen ikke ændre formuleringen, uanset at den måtte opfattes forældet.

Afslutningsvist bemærkes, at reglerne for kønssammensætning gælder ved udskiftning i censorkorpset som følge af ny beskikkelsesrunde og ved efterbeskikkelser, jf. § 5, stk. 5.

**§ 7:** Bestemmelsen er en sammenskrivning af §§ 11, 18 og 35.

Bestemmelsen vedrører de faglige krav, som knytter sig til hvervet som beskikket censor.

Nummer 1 er en omskrivning af de eksisterende regler, således at formuleringen kan dække bredt på tværs af uddannelsestyper under Uddannelses- og Forskningsministeriets ressort. Det bemærkes, at nr. 1 fortsat vurderes at omfatte kendskab til fagområdets videnskabelige discipliner på eksempelvis de universitære og kunstneriske videregående uddannelser.

Desuden er det præciseret, at censor skal have samme eller højere kvalifikationsniveau end den uddannelse, hvor pågældende skal virke som censor. Ved de censorkorps, der dækker både bachelor- og kandidatuddannelser, kan lederskabet således vælge kun at indstille censorer til beskikkelse, der har en kandidatuddannelse, således at alle medlemmer af censorkorpset kan virke som censor ved alle uddannelsestyper, som censorkorpset er ansvarlig for.

**§ 9:** Bestemmelsen vedrører proceduren for afbeskikkelse, og hvem der kan bringe en beskikkelse til ophør, herunder sætte beskikkelsen i bero, mens sagen behandles.

Bestemmelsen har sit udgangspunkt i de nuværende §§ 12, 17 og 36, men er en nyformulering og en præcisering af, at når man er blevet beskikket som censor, skal man samtidigt leve op til et værdighedskrav, som er nærmere reguleret i § 12.

Det bemærkes, at styrelsen skal modtage en begrundet indstilling fra enten lederskabet eller institutionen/-erne som grundlag for at indlede behandling af en sag om afbeskikkelse af en censor. En sag om afbeskikkelse kan tillige rejses af andre – f.eks. en medbedømmer, en studerende eller andre.

Styrelsen anmoder om en begrundet indstilling for at sikre, at lederskabet har gjort censor bekendt med kritikpunkterne, samt at sager, der kunne være løst i en dialog mellem lederskab og censor, ikke bliver indbragt for styrelsen.

Vedrørende stk. 2: Styrelsen kan udtale kritik i sager, hvor det ikke vurderes, at der er grundlag til at afbeskikke censor, men hvor der er konstateret kritisable forhold.

Vedrørende stk. 4: Afbeskikkelse i lederskabet kan føre til nyvalg, hvis der er behov for supplering i lederskabet.

**§ 10:** Bestemmelsen er en sammenskrivning af §§ 14, 24 og 38.

Bestemmelsen angiver censorvirkets kerneområde, som er at sikre, at de eksterne eksamener/prøver kvalitetssikres, og at det foregår i overensstemmelse med reglerne, således at de studerende får en ensartet og korrekt behandling.

**§ 11:** Bestemmelsen er en sammenskrivning af §§ 15, 19 og 39.

Bestemmelsen beskriver censors opgaver under uddannelsens eksterne eksamener og prøver, hvor censor bl.a. medvirker ved behandling af klager over eksamener/prøver evt. i forbindelse med ankesager.

Til stk. 1, nummer 4: Det fremgår, at censor skal medvirke ved behandling af faglige klager/anker vedrørende eksamen/prøver. Det bemærkes, at den eksamensafholdende uddannelsesinstitution i henhold til eksamensbekendtgørelsernes regler er pålagt at behandle og afgøre en sag om eksamenssnyd m.v. Dette medfører, at hvis der er rejst mistanke om eksamenssnyd – herunder misbrug af kunstig intelligens – skal institutionen - gerne inden opgaven sendes til censur - have truffet afgørelse om og afvist, at den studerende har begået eksamenssnyd. En studerende, der er under mistanke for at have begået eksamenssnyd, kan således ikke få bedømt en skriftlig opgave eller deltage i en mundtlig eksamen.

Med hensyn til aflønning af censor ved behandling af sager i et ankenævn henvises til vedlagte brev af 24. maj 2023 til KU vedrørende aflønning i f.t. behandling af sager i et ankenævn.

Vedrørende stk. 2: Censor har notatpligt og skal opbevare sine notater i mindst 1 år, jf. reglerne i eksamensbekendtgørelserne. Styrelsen vurderer derfor ikke, at der er grundlag for at gentage disse regler i censorbekendtgørelsen.

Desuden skal censor på baggrund af sine notater kunne udarbejde en udtalelse, hvis en studerende indgiver en klage over eksaminationen og/eller karakteren.

Uddannelsesinstitutionen kan bede censor om at udlevere sine notater. Bestemmelsen antages anvendt, f.eks. hvis en studerende anmoder om aktindsigt i bedømmernes notater, men kan også finde anvendelse i andre situationer. Institutionen kan ikke pålægge censor at indskrive noterne i et bestemt it-system eller bestemme i hvilket format noterne skal foreligge.

Vedrørende stk. 3: Opridser censors forpligtelser ift. overholdelse af reglerne i forvaltningsloven og databeskyttelsesretlige regler.

**§ 12:** Der er tale om en ny bestemmelse, som beskriver det værdighedskrav (dekorumkravet), som beskikkelsen som offentligt beskikket censor kræver.

Det bemærkes, at der således stilles krav om ordentlighed i opførsel og ytringer i såvel som uden for virket.

**§ 13:** Bestemmelsen er en sammenskrivning af §§ 8, 23 og 32.

Bestemmelsen har fået tilføjet et stk. 1, som fastsætter hovedreglen om, at når en censor pludseligt – dvs. kort inden eksamensdagen – melder forfald, skal uddannelsesinstitutionen udsætte eksamen/prøven.

Af stk. 2 fremgår den oprindelige bestemmelse om, at institutionen har fået tillagt kompetence til *undtagelsesvist* at udpege en anden censor ved den beskikkede censors pludselige forfald. Denne undtagelsesbestemmelse forudsættes kun anvendt, hvis det ikke er muligt at udsætte eksamen, f.eks. fordi der er tale om en klinisk prøve.

Det bemærkes, at eksamen/prøven kan omlægges til en virtuel eksamen, hvis censor kan gennemføre eksamen online, men er forhindret i fysisk at møde ind på institutionen. I så fald kan institutionen blot ændre den fysiske fremmødeeksamen til virtuel eksamen.

Der henvises i øvrigt til styrelsens brev af den 8. december 2022 vedr. orientering om ansøgning om dispensation fra regler fastsat i bekendtgørelsen om censorkorps og censorvirksomhed på de videregående uddannelser.

Det bemærkes, at hvis institutionen udpeger en anden censor skal denne opfylde både det faglige krav, jf. § 7 og kravet vedrørende nuværende eller tidligere ansættelsesforhold, jf. § 17, stk. 1. Hvis censor inden for de sidste 2 år har været ansat på samme institution/fakultet/institut, skal pågældende i stedet kunne bekræfte, at pågældende overholder § 17, stk. 3.

Hvis institutionen vurderer, at eksamen ikke kan udsættes, og derfor udpeger en anden censor, er det institutionens forpligtelse at påse, at både § 7 og § 17, stk. 1, 2 og 3, er opfyldt ved udpegningen.

**§ 14:** Bestemmelsen er en sammenskrivning af §§ 5, 20 og 29.

Bestemmelsen vedrører valg af censorlederskab.

Det fremgår af stk. 1, at lederskabets valgperiode følger beskikkelsesperioden, at ledende medarbejdere på uddannelsesinstitutionerne ikke er valgbare til et lederskab, samt at censor kun kan være medlem af ét lederskab, uanset om det er som forperson eller næstforperson. Det bemærkes, at hvis en censor vælges til flere lederskaber, skal valgene gå om.

I stk. 2 fremgår, at sekretariaterne forestår og afholder valg til lederskabet.

Stk. 3 beskriver, hvornår valg til lederskab afholdes.

I stk. 4 foreslås, at der sker overlevering af opgaver og dokumenter ved udskiftning af lederskabet.

Stk. 5 præciserer, at der i censorkorpset for læreruddannelsen vælges næstforpersoner for hvert af uddannelsens fire obligatoriske fag i grundfagligheden samt for hvert undervisningsfag. Dvs. at valgfag, professionsbachelorprojekt og praktik ikke medfører ret til valg af næstforperson.

For pædagoguddannelsen vælges næstforpersoner for de tre specialiseringsdele: 1) dagtilbudspædagogik, 2) skole- og fritidspædagogik samt 3) social- og specialpædagogik. Desuden kan der for de valgfrie områder vælges næstforpersoner, som dækker områderne. Dvs. at professionsbachelorprojekt og praktik ikke medfører ret til valg af næstforperson.

Til stk. 6: Det foreslås, at mindst en censor i lederskabet er aftagercensor.

**§ 15:** Bestemmelsen er en sammenskrivning af § 6, stk. 2, § 21 og § 30, stk. 2.

Bestemmelsen vedrører lederskabets funktion og opgaver.

Det bemærkes, at der er indføjet en ny nr. 3, som vedrører dialog mellem uddannelsesinstitutioner og lederskab/censorerne.

Nummer 4 indeholder en præcisering i forhold til årsberetningen, som skal give institutionerne *ny viden* om uddannelsen og dens eksamensformer, som institutionen ikke i forvejen er bekendt med eller selv kan skaffe sig. Lederskabet skal derfor bidrage med sin unikke viden fra eksamenssituationerne i sin årsberetning.

Styrelsen bemærker, at det på styrelsens hjemmeside vil blive muligt at tilgå oplysninger fra Danmarks Statistik vedrørende karakterstatistikker.

Nummer 6 præciserer, at lederskabet forbehandler anmodninger om afbeskikkelse, herunder foretager partshøring af censor og udarbejder en begrundet indstilling til Uddannelses- og Forskningsstyrelsen, inden sagen sendes til styrelsen.

Nummer 7 er en samling af de tidligere nr. 8-10, som vedrørte mere undtagelsesprægede situationer, hvor enten styrelsen eller institutionen havde behov for at kunne inddrage lederskabets særlige viden. Opsamlingsbestemmelsen skal derfor læses i overensstemmelse hermed. Der skal foreligge en konkret aftale mellem lederskabet og institutionen/styrelsen, før nummer 7 finder anvendelse.

**§ 16:** Bestemmelsen er en sammenskrivning af § 6, stk. 1, § 22, stk. 1 og § 30, stk. 1.

Bestemmelsen foreslår som hidtil, at lederskabet i samråd med uddannelsesinstitutionen, og evt. bistået af et censorsekretariat, fordeler censuropgaverne til de enkelte censorer. At fordelingen sker i samråd betyder, at lederskabet ikke kan fordele en konkret censuropgave, hvis institutionen sagligt modsætter sig fordelingen.

Bestemmelsens formulering medfører endvidere, at det kun er lederskabet/

censorsekretariatet som har kompetencen til at fordele en censuropgave. Kompetence kan ikke delegeres til andre personalegrupper, herunder f.eks. til en medeksaminator.

I stk. 2 er præciseret, at censorer har ret til at få tilbudt censuropgaver, hvilket samtidigt betyder, at censor kan afvise tilbuddet.

**§ 17:** Bestemmelsen er en sammenskrivning af §§ 7 og 30, samt § 22, stk. 2-5.

Bestemmelsen angår lederskabets forpligtelser vedrørende tildeling af censuropgaver.

Ved tildeling af en censuropgave skal lederskabet/censorsekretariatet påse, at censor ikke bliver tildelt en censuropgave på samme uddannelsesinstitution, hvor den pågældende enten er ansat, eller inden for de sidste 2 år har været ansat.

Reglen om gensidig censur er indarbejdet i stk. 1 og præciseret.

Det bemærkes, at forpligtelsen til at påse, at bestemmelsens indhold er opfyldt, må ske i et samarbejde mellem lederskabet/censorsekretariatet, som fordeler og tilbyder opgaven til censor, og censor, som ved hvor og hvornår pågældende har været ansat.

Vedrørende stk. 3: Er en *undtagelse* til hovedreglen i stk. 1. Bestemmelsen giver lederskabet mulighed for undtagelsesvist at tildele en censuropgave til en censor, som inden for de sidste 2 år har været ansat på den eksamensafholdende uddannelsesinstitution.

Det er dog en forudsætning, at censor skal bekræfte, at pågældende ikke tidligere har været underviser eller vejleder for eksaminanden/-erne. Bestemmelsen giver således mulighed for, at en censor, som f.eks. har været ansat på et *andet* institut/fakultet eller del af den eksamensafholdende institution, vil kunne blive tildelt en censuropgave, hvis censor kan bekræfte, at pågældende ikke har undervist/været vejleder for eksaminanden/-erne.

Det bemærkes, at bestemmelsen ikke kan anvendes, blot fordi der ikke er tilstrækkeligt med kvalificerede censorer i et korps. En sådan situation skal løses ved, at lederskabet sørger for, at der bliver efterbeskikket censorer.

**§ 18:** Bestemmelsen er en sammenskrivning af §§ 10, 26 og 34.

Henvisning til §§ 11, 15 og 16 er indføjet for at understrege, at honoreringen dækker udgifterne til de bekendtgørelsesfastsatte opgaver.

Af stk. 2 fremgår, at det skal tilstræbes at, statens regler for maksimalt timeforbrug på 125 timer pr. semester/halvår overholdes for den enkelte censor. Hvis timeloftet ikke kan systemunderstøttes (fordi censorerne selv byder ind på opgaven), skal censorsekretariatet gøre censorerne bekendte med timeloftet og informere om, at censor skal rette henvendelse til lederskabet, hvis man påtænker at påtage sig en opgave, der betyder, at der sker en overskridelse af det maksimale timeforbrug.

**§ 19:** Ny bestemmelse vedrørende censorsekretariatsfunktionen.

Bestemmelsen giver uddannelsesinstitutionen mulighed for at beslutte at overlade sin forpligtelse til at yde praktisk og juridisk bistand til uddannelsens eller uddannelsernes censorlederskab/-er til et censorsekretariat.

Udgifterne til censorsekretariatet, herunder de ansattes lønninger m.v., afholdes af den eller de institutioner, som betjenes af censorsekretariatet.

For god ordens skyld skal det præciseres, at det alene er uddannelsesinstitutionen som arbejdsgiver, der kan pålægge censorsekretariatets medarbejdere opgaver. Det betyder, at de ansatte i censorsekretariatet ikke kan pålægges bestemte arbejdsopgaver af censorerne eller lederskabet ud over det, der er aftalt mellem lederskabet og den sekretariatsbetjenende institution.

**§ 20:** Det forventes, at bekendtgørelsen udstedes med ikrafttræden pr. 1. september 2024.



Med venlig hilsen

Rikke Lise Simested

Specialkonsulent